Zagreb, 21. prosinca 2018.g.

**Povjerenstvo za odlučivanje o sukobu interesa** **(u daljnjem tekstu: Povjerenstvo)** usastavu Nataše Novaković kao predsjednice Povjerenstva te Tončice Božić, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 2., Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **na zahtjev dužnosnika Lea Šunjića, pomoćnika Hrvatskog zavoda za zdravstveno osiguranje do 17. lipnja 2018. g.,** za davanjem mišljenja Povjerenstva, na 32. sjednici, održanoj 21. prosinca 2018.g., daje sljedeće:

**MIŠLJENJE**

**Dužnosnik Leo Šunjić, pomoćnik ravnatelja Hrvatskog zavoda za zdravstveno osiguranje do 17. lipnja 2018. g., može primiti iznos od 500,00 kn kao dar djetetu, koji mu isplaćuje poslodavac u studenom 2018. g. kao neoporezivi primitak, odnosno primitak koji se ne smatra dohotkom, s obzirom da člankom 20. ZSSI-a nisu propisana ograničenja, odnosno zabrana ostvarivanja navedenog primitka jer isti ostvaruje kao službenik Hrvatskog zavoda za zdravstveno osiguranje prema Temeljnom kolektivnom ugovoru za službenike i namještenike u javnim službama.**

Obrazloženje

Zahtjev za davanjem mišljenja Povjerenstva podnio je dužnosnik Leo Šunjić, pomoćnika Hrvatskog zavoda za zdravstveno osiguranje od 18. lipnja 2014. g. do 17. lipnja 2018. g. U knjigama ulazne pošte zahtjev je zaprimljen pod brojem 711-U-3527-M-155/18-01-5, dana 7. prosinca 2018.g., povodom kojeg se vodi predmet broj M-155/18.

Člankom 3. stavkom 1. podstavkom 31. ZSSI-a propisano je da su direktor, zamjenik direktora i pomoćnici direktora HZZO-a dužnosnici u smislu ZSSI-a. Povjerenstvo pritom napominje da postoji terminološka neusklađenost između članka 3. stavka 1. podstavka 31. ZSSI-a i važećeg Zakona o obveznom zdravstvenom osiguranju („Narodne novine“, broj 80/13. i 137/13.) kojim je propisano da radom HZZO-om rukovodi ravnatelj koji ima zamjenika i pomoćnike te stoga Povjerenstvo utvrđuje da se za potrebe primjene odredbi ZSSI-a pojmovi „direktor“ i „ravnatelj“ smatraju istoznačnima.

U tom smislu članak 3. stavak 1. podstavak 31. ZSSI-a odnosi se na ravnatelja, zamjenika ravnatelja i pomoćnike ravnatelja HZZO-a. Dužnosnik Leo Šunjić bio je stoga povodom obnašanja dužnosti pomoćnika ravnatelja HZZO-a obvezan postupati sukladno odredbama ZSSI-a.

Uvidom u Registar dužnosnika, koji ustrojava i vodi Povjerenstvo, utvrđeno je da je Leo Šunjić dužnost pomoćnika ravnatelja Hrvatskog zavoda za zdravstveno osiguranje počeo obnašati 18. lipnja 2014. g.

Uvidom u očitovanje Vlade Republike Hrvatske, klasa: 022-03/18-25/35 urbroj: 50301-15/07-18-02 od 20. studenog 2018. g., u predmetu Povjerenstva broj 327/18, u kojem se navodi da Vlada Republike Hrvatske nije donijela rješenje o razrješenju Lea Šunjića s dužnosti pomoćnika ravnatelja Hrvatskog zavoda za zdravstveno osiguranje te da je imenovani prestao obnašati dužnost sukladno odredbi članka 47. stavka 3. Statuta Hrvatskog zavoda za zdravstveno osiguranje, kojom je propisano da se pomoćnici ravnatelja imenuju na 4 godine, utvrđeno je da je Leo Šunjić dužnost pomoćnika ravnatelja prestao obnašati 17. lipnja 2018. g.

Člankom 6. stavkom 1. i stavkom 2. ZSSI-a, propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva. Premda je Leo Šunjić dužnost pomoćnika ravnatelja prestao obnašati 17. lipnja 2018. g., s obzirom na to da su ZSSI-em propisane određene obveze i odgovornosti dužnosnika i nakon prestanka obnašanja dužnosti, Povjerenstvo Leu Šunjiću daje mišljenje u smislu članka 6. stavka 1. ZSSI-a.

Dužnosnik u zahtjevu navodi da mu je dana 30. studenog 2018. g. Hrvatski zavod za zdravstveno osiguranje uplatio iznos od 500,00 kn kao dar za malodobno dijete. U vezi s navedenim dužnosnik traži mišljenje Povjerenstva je li stjecanje navedenog primitka dopušteno odredbama ZSSI-a.

Uvidom u podnesak Lea Šunjića, koji je Povjerenstvo zaprimilo 19. listopada 2018. g. pod brojem 711-U-3008-P-327/18-01-4 i povodom kojega se vodi predmet P-327/18, utvrđeno je da je Leo Šunjić po prestanku obnašanja dužnosti pomoćnika ravnatelja Hrvatskog zavoda za zdravstveno osiguranje raspoređen na radno mjesto višeg inspektora u Hrvatskom zavodu za zdravstveno osiguranje. Uvidom u Zakon o plaćama u javnim službama („Narodne novine“ broj 27/01. i 39/09.) i u Uredbu o nazivima radnih mjesta i koeficijentima složenosti poslova u javnim službama („Narodne novine“ br. 25/13., 72/13., 151/13., 9/14., 40/14., 51/14., 77/14., 83/14., 87/14., 120/14., 147/14., 151/14., 11/15. 32/15., 38/15., 60/15., 83/15., 112/15., 122/15., 10/17., 39/17., 40/17., 74/17., 122/17. i 9/18.)) utvrđeno je da imenovani u Hrvatskom zavodu za zdravstveno osiguranje obavlja poslove javnog službenika.

Člankom 2. Zakona o plaćama u javnim službama („Narodne novine“ broj 27/01. i 39/09.) propisano je da je Hrvatski zavod za zdravstveno osiguranje javna služba.

Člankom 69. stavkom 1. Temeljnog kolektivnog ugovora za službenike i namještenike u javnim službama („Narodne novine“ broj 128/17.) propisano je da svakom zaposleniku roditelju, posvojitelju ili skrbniku djeteta mlađeg od 15 godina i koje je navršilo 15 godina u tekućoj godini u kojoj se isplaćuje dar, pripada pravo na dar u prigodi Dana sv. Nikole.

Uvidom u Informacijski sustav Porezne uprave Ministarstva financija po ovlaštenju, Povjerenstvo je utvrdilo da je dana 30. studenog 2018. g. Hrvatski zavod za zdravstveno osiguranje podnositelju zahtjeva za mišljenjem Leu Šunjiću isplatio iznos od 500,00 kn. Navedeni iznos je u Informacijskom sustavu Porezne uprave zaveden pod oznakom 21, koji prema oznakama šifri predstavlja dar djetetu do petnaeste godine starosti. Navedeni iznos isplaćuje poslodavac, odnosno Hrvatski zavod za zdravstveno osiguranje, kao neoporezivi primitak, odnosno primitak koji se ne smatra dohotkom.

Člankom 20. ZSSI-a stavcima 1., 2. i 3. ZSSI-a propisane su obveze iz ZSSI-a i ograničenja koja se odnose na dužnosnika nakon što dužnosnik prestane obnašati dužnost, a koje traju dvanaest mjeseci nakon što dužnosnik prestane obnašati dužnost. Navedenim odredbama nije utvrđeno nikakvo ograničenje, odnosno zabrana ostvarivanja primitaka, koji su kao takvi utvrđeni kolektivnim ugovorom koji se primjenjuje na službenike i namještenike u javnim službama.

Prema gore navedenom, primitak u iznosu od 500,00 kn, koji je Leo Šunjić, sukladno Temeljnom kolektivnom ugovoru za službenike i namještenike u javnim službama, ostvario kao službenik u javnoj službi od svog poslodavca, Hrvatskog zavoda za zdravstveno osiguranje, ne predstavlja primitak koji imenovani ne može ostvariti sukladno odredbama ZSSI-a.

Povjerenstvo napominje dužnosniku da je člankom 8. stavkom 2. ZSSI-a propisano da su dužnosnici obvezni, u roku od 30 dana po prestanku obnašanja javne dužnosti, Povjerenstvu podnijeti izvješće o svojoj imovini te dužnosnika poziva da postupi sukladno obvezi propisanoj navedenim člankom ZSSI-a.

Člankom 20. stavkom 3. ZSSI-a propisano je da obveze koje za dužnosnika proizlaze, uz ostalo, i iz članaka 8. i 9. ZSSI-a traju dvanaest mjeseci od dana prestanka obnašanja dužnosti te će Povjerenstvo, ne ispuni li dužnosnik obvezu propisanu člankom 8. stavkom 2. ZSSI-a, protiv dužnosnika pokrenuti postupak zbog povrede navedenih odredaba ZSSI-a.

Slijedom svega navedenog, Povjerenstvo je dalo mišljenje kako je navedeno u izreci ovoga akta.

PREDSJEDNICA POVJERENSTVA

Nataša Novaković , dipl. iur.

Dostaviti:

1. Dužnosnik Leo Šunjić, osobno
2. Objava na internetskoj stranici Povjerenstva
3. Pismohrana